**Studenac je u sklopu projekta Narančasta ribica odveo sedamdesetoro djece iz jednoroditeljskih obitelji na ljetovanje**

*Djeca iz raznih dijelova Hrvatske su provela tjedan dana u kampu u Novigradu, a pred kraj ljetovanja pridružio im se i poznati istarski pjevač Lima Len, gost iznenađenja na druženju za pamćenje*

**Zagreb, 7. srpnja 2025.** – U sklopu društveno odgovornog projekta „Narančasta ribica“, Studenac je organizirao nezaboravno ljetovanje za sedamdesetero djece u dobi od 7 do 17 godina iz jednoroditeljskih obitelji iz raznih dijelova Hrvatske. Djeca su od 29. lipnja do 5. srpnja boravila u sportskom i umjetničkom kampu u istarskom Novigradu, gdje su kroz igru, kreativnost i zajedništvo stvarala uspomene koje će pamtiti cijeli život.

Tijekom boravka na moru, svakodnevno su sudjelovali u raznim aktivnostima koje su im pružale ne samo zabavu, i priliku za stjecanje novih vještina i nego jačanje samopouzdanja. Na sportskim su terenima uživali u tenisu, nogometu, košarci i odbojci na pijesku, a na plaži su se okušali u piciginu, vožnji na supu i *snorkelingu* te usavršavali tehniku plivanja. Za opuštanje i druženje organizirane su i kreativne radionice, kao i različite društvene igre koje su dodatno razvijale njihov timski duh i pomagale u stvaranju novih prijateljstava. Večernji programi, uključujući *talent show*, kviz znanja i filmsku večer dodatno su obogatili njihovo iskustvo, pružajući zabavu i priliku da pokažu svoje talente u opuštenoj i prijateljskoj atmosferi.

Djeca su se najviše razveselila posebnom događanju koje im je Studenac pripremio krajem tjedna. Poseban dan pun brojnih sadržaja bio je ispunjen zabavom, sportskim izazovima i kreativnim izražavanjem. Događanje je vodila **Ana Radišić**, koja je djecu motivirala da se opuste i pokažu svoj talente u najboljem svjetlu. Dodatno ih je iznenadio i razveselio **Alen Kozić**, mladi istarski glazbenik poznat pod umjetničkim imenom **Lima Len**, koji im je ovom prilikom priredio koncert pod zvijezdama te raspjevao i rasplesao djecu svih dobnih skupina.

„Ovo je bio moj prvi ljetni odmor bez mame, i bio je fantastičan,“ ispričala je jedna djevojčica. „Svaki dan smo plivali, smijali se i zajedno otkrivali nove stvari. Na početku sam se malo bojala, ali sad sam sretna što sam imala priliku upoznati toliko novih prijatelja“.

Za sportske rekvizite pobrinuo se Decathlon, trgovački lanac sportske opreme koji od samog početka partnerski podržava projekt.

**Financijski teret na leđima jednog roditelja**

Prema istraživanju koje su ove godine proveli Studenac i agencija Improve, a objavljeno je na [mrežnoj stranici projekta Narančasta ribica](https://narancastaribica.hr/istrazivanje/), gotovo 40 posto samohranih roditelja svoju financijsku situaciju ocjenjuje vrlo lošom ili nestabilnom, a 48 posto djece u takvim obiteljima nije uključeno ni u jednu sportsku ni umjetničku aktivnost, upravo zbog financijskih ograničenja.

„Nažalost, brojne jednoroditeljske obitelji žive pod velikim stresom, a djeca često ostaju uskraćena za iskustva koja bi im trebala uljepšati odrastanje. Kroz našu Narančastu ribicu trudimo se upravo im to omogućiti – jednak pristup sretnom i ispunjenom djetinjstvu“, izjavila je **Tatjana Spajić**, direktorica korporativnih komunikacija Studenca. Dodala je kako je cilj projekta nastaviti pružati podršku jednoroditeljskim obiteljima tijekom cijele godine te naglasila važnost zajedništva: „Zahvaljujem svim kupcima Studenca koji su svoje bodove unutar aplikacije Moj Studenac donirali ovom projektu. Zahvaljujući njihovoj nesebičnoj podršci zajedno smo stvorili nezaboravne trenutke za djecu iz ovih obitelji.“

Naime, kroz travanj, svibanj i lipanj kupci Studenca su imali mogućnost prikupljene bodove u aplikaciji Moj Studenac donirati projektu Narančasta ribica, i tako podržati organizaciju ljetovanja. Tako su u protekla tri mjeseca podržali projekt s prosječnih 3.200 doniranih bodova po kupcu. Studenac je donirane bodove „pretvorio“ u financijsku donaciju, pa je više od 30 tisuća eura dodatno namijenio djeci iz jednoroditeljskih obitelji.

**O projektu Narančasta ribica**

Projekt **Narančasta ribica** pokrenut je 2024. s ciljem pružanja podrške jednoroditeljskim obiteljima. Upravo zbog spoznaja stečenih tijekom istraživanja i radi osvještavanja o brojnim izazovima s kojima se suočavaju roditelji i stručnjaci, Studenac je u svibnju 2025. godine pokrenuo sveobuhvatnu platformu Narančasta ribica. Ove godine projekt je proširen kako bi se tijekom cijele godine sustavno odgovaralo na izazove s kojima se te obitelji suočavaju. Već sada, u sklopu platforme, samohrani roditelji imaju priliku besplatno uključiti djecu u razne sportske i umjetničke aktivnosti, pronaći savjete za lakše suočavanje s roditeljskim izazovima te ideje za kvalitetno zajedničko vrijeme. Sadržaj se neprestano nadopunjuje, a od rujna se uvode i besplatne instrukcije za školarce.

Dio ovogodišnjih aktivnosti uključuje *Back to school* pakete s potrepštinama za školu te božićne poklone za djecu iz jednoroditeljskih obitelji. Kroz platformu su dostupni i besplatni oblici psihološke podrške za djecu i roditelje, što je posebno važno s obzirom na to da je 67 posto roditelja u istraživanju istaknulo kako bi rado koristili stručnu pomoć kada bi bila besplatna. Inicijativu Studenca od samih začetaka prepoznale su brojne kompanije, sportski i umjetnički centri, udruge i pojedinci koji su doprinijeli bogatom sadržaju te će nastaviti sudjelovati u njezinom razvoju.

**ABECEDA komunikacije (Hrvatska)**

Barbara Božić | PR Account Senior

+385 95 205 2053 **|** [barbara@abeceda-komunikacije.hr](mailto:barbara@abeceda-komunikacije.hr)

**Studenac**

Tatjana Spajić, direktorica Službe korporativnih komunikacija

+385 99 620 8850 **|** tatjana.spajic@studenac.hr